“ซีพีเอฟ” จัดบูธงาน “Job Expo” เปิดรับพนักงาน 8,000 ตำแหน่ง
“ซีพีเอฟ” จัดบูธงาน “Job Expo” เปิดรับพนักงาน 8,000 ตำแหน่ง
26 ก.ย. 2563

ผู้สื่อข่าวรายงานถึงบรรยากาศที่บูธ “ซีพีเอฟ” ที่จัดโดยบริษัท เจริญโภคภัณฑ์อาหาร จำกัด (มหาชน) หรือ CPF วันแรกได้รับความสนใจ จากผู้ที่กำลังหางานเข้ามาสอบถามข้อมูลตำแหน่งงานอย่างคึกคัก โดยซีพีเอฟได้เตรียมให้นักศึกษากรอกข้อมูลผ่านแพลตฟอร์ม Google Doc เพื่ออำนวยความสะดวกในการกรอกข้อมูลเบื้องต้น
ทั้งนี้ ซีพีเอฟ เปิดรับตำแหน่งงานกว่า 8,000 อัตรา วุฒิปริญญาตรีทุกสาขา วุฒิ ปวช. ปวส. จนถึง วุฒิระดับมัธยมศึกษาปีที่ 3 และ 6 ครอบคลุมหลากหลายอาชีพ ตั้งแต่ สัตวแพทย์ สัตวบาล วิศวกร โปรแกรมเมอร์ ไอที พนักงานบริการในร้านซีพีเฟรชมาร์ทและร้านอาหารในเครือ กุ๊ก ตลอดจน คนงานประจำฟาร์ม แบ่งเป็นตำแหน่งงานในกรุงเทพ 4,000 ตำแหน่ง และในจังหวัดต่างๆ ทั่วประเทศ 4,000 ตำแหน่ง
นอกจากนี้ ที่บูธซีพีเอฟยังจัดโซนโชว์ผลิตภัณฑ์อาหารเพื่อสุขภาพ ทั้ง Chicken Rib ผลิตภัณฑ์ใหม่ที่สร้างประสบการณ์ใหม่ในการทานเนื้อไก่ ด้วยการใช้ Special Cut ช่วยให้ทานง่ายอร่อยเนื้อเต็มคำ ซุปผักแนวใหม่ Veg it Up!! และ เครื่องดื่มเพื่อสุขภาพ แบรนด์ อินโนวีเนส (Innoweness)  ให้ผู้ร่วมงานได้ร่วมชิมและสัมผัสประสบการณ์ความอร่อยแบบสุขภาพที่ดีตลอดงานอีกด้วย
ทั้งนี้ ซีพี เฟรชมาร์ท ยังชวนผู้ประกันตนมาสแกนรับคูปองแทนใจ รับส่วนลดสินค้าในร้านซีพี เฟรชมาร์ทมูลค่ากว่า 2,000 บาท พร้อมชวนดาวน์โหลดแอพพลิเคชั่น ซีพี เฟรชมาร์ท รับทันทีถุงผ้ารักษ์โลกคนละ 1 ใบ
สำหรับผู้ที่สนใจมาร่วมงานได้ตั้งแต่วันนี้ -28 กันยายน 2563 ตั้งแต่เวลา  10.00-20.00 น. ที่ฮอลล์ EH 98 บูธที่D46-47




